Der er nyt håb for tusinder af aarhusianere, som får sommerhalvåret ødelagt af skrigende måger.

Kommunen er i gang med at knytte kontakt mellem generede borgere og jægere, som er parat til at skyde fuglene med kraftige luftgeværer.

Foreløbig har kommunen aftale med 16 jægere, der må skyde mågerne indtil 15. april. Derefter er det forbudt, fordi de er i gang med at yngle.

For Inger Kristoffersen er det godt nyt. Hun har længe været plaget af de skrigende fugle på bopælen i Aarhus-bydelen Frederiksbjerg.

Læs også : Vil have skidende måger væk fra bylivet

- Det er ikke bare et spørgsmål om, at der nogle måger, der flyver rundt og skriger lidt. Det er et spørgsmål om, at jeg bor i massiv larm 20-21 timer i døgnet i juli og august, fortæller hun.

Hun forstår godt, at folk kan tro, at hun blot er sart, men hun er ikke ene om at have det sådan.

- Da jeg snakkede med de andre beboere i august, hvor det var allerværst, var folk grædefærdige og desperate. Nogle kunne ikke gå ud på deres altan, fordi mågerne angreb, siger Inger Kristoffersen.

Hun håber, det vil hjælpe at skyde mågerne. Men hun tør ikke være alt for optimistisk.

- Vi ved jo ikke, om der så kommer andre måger og slår sig ned hos os.